CELEX: 32010R0197
Language: ro
Date: 2010-03-09 00:00:00
Title: Regulamentul (UE) nr. 197/2010 al Comisiei din 9 martie 2010 de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar

10.3.2010   
            
            
               RO
            
            
               Jurnalul Oficial al Uniunii Europene
            
            
               L 60/9
            
         REGULAMENTUL (UE) NR. 197/2010 AL COMISIEI
   din 9 martie 2010
   de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (1), în special articolul 247,
   întrucât:
   
               (1)
            
            
               Articolul 14o alineatul (2) din Regulamentul (CEE) nr. 2454/93 al Comisiei (2) prevede că certificatul AEO trebuie eliberat în termen de 90 de zile calendaristice de la data primirii cererii, în conformitate cu articolul 14c din același regulament. Această perioadă poate fi prelungită cu încă 30 de zile calendaristice, în cazul în care autoritatea vamală nu este în măsură să respecte termenul limită, atât timp cât autoritatea vamală informează solicitantul în legătură cu motivele prelungirii. Cu toate acestea, articolul 2 din Regulamentul (CE) nr. 1875/2006 al Comisiei (3), de modificare a Regulamentului (CEE) nr. 2454/93, prelungește perioada de eliberare a certificatului AEO de la 90 la 300 de zile calendaristice, pentru o perioadă de tranziție de 24 de luni care a expirat la 31 decembrie 2009. De la 1 ianuarie 2010, se aplică termenele stabilite la articolul 14o din Regulamentul (CEE) nr. 2454/93.
            
         
               (2)
            
            
               Din practica aplicării legislației AEO s-a constatat că, în cele mai multe cazuri, întregul proces de autorizare durează mai mult de 90 de zile calendaristice, iar în cazul unor companii mari, acest proces poate dura până la 150 de zile.
            
         
               (3)
            
            
               Regulamentul (CE) nr. 1192/2008 al Comisiei (4), de modificare a Regulamentului (CEE) nr. 2454/93, a introdus un sistem prin care solicitantul unei autorizații unice de declarație simplificată, de procedură de vămuire la domiciliu, de regim vamal economic sau de destinație finală trebuie să îndeplinească fie criteriile AEO, fie alte criterii similare, motiv pentru care numărul de cereri de eliberare a certificatelor AEO a crescut considerabil, deoarece majoritatea operatorilor economici preferă să solicite mai întâi un certificat AEO, considerându-se că, în calitate de deținători ai acestuia, îndeplinesc anumite condiții și criterii care sunt necesare ulterior în vederea obținerii autorizației de aplicare a procedurii simplificate. Din cauza acestei creșteri a numărului de cereri, autoritățile vamale au mari dificultăți în îndeplinirea obligației de a elibera certificatele AEO în termenele stabilite la articolul 14o alineatul (2) din Regulamentul (CEE) nr. 2454/93.
            
         
               (4)
            
            
               Din aceste motive și pentru a garanta buna funcționare a sistemului AEO de la 1 ianuarie 2010, este necesar să se fixeze la 120 de zile termenul de care dispun autoritățile vamale pentru eliberarea certificatelor AEO sau pentru respingerea cererii și să se prevadă o prelungire a acestuia cu o perioadă suplimentară de 60 de zile.
            
         
               (5)
            
            
               Prin urmare, Regulamentul (CEE) nr. 2454/93 trebuie modificat în consecință.
            
         
               (6)
            
            
               Deoarece perioada de tranziție prevăzută de Regulamentul (CE) nr. 1875/2006 a expirat la 31 decembrie 2009, prezentul regulament trebuie să se aplice de la 1 ianuarie 2010.
            
         
               (7)
            
            
               Măsurile prevăzute în prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Articolul 14o alineatul (2) din Regulamentul (CEE) nr. 2454/93 se înlocuiește cu următorul text:
   
      „(2)   Autoritatea vamală eliberează certificatul AEO sau respinge cererea de eliberare a acestuia în termen de 120 de zile calendaristice de la data primirii cererii, în conformitate cu articolul 14c. În cazul în care autoritatea vamală nu este în măsură să respecte acest termen, acesta poate fi prelungit cu 60 de zile calendaristice. În acest caz, autoritatea vamală informează solicitantul cu privire la motivele prelungirii, înaintea expirării termenului de 120 de zile calendaristice.”
   
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.
   Se aplică de la 1 ianuarie 2010.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 martie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 302, 19.10.1992, p. 1.
   
      (2)  JO L 253, 11.10.1993, p. 1.
   
      (3)  JO L 360, 19.12.2006, p. 64.
   
      (4)  JO L 329, 6.12.2008, p. 1.